*****

ΚΑΝΟΝΙΣΜΟΣ (ΕΟΚ) αριθ. 3224/84 ΤΗΣ ΕΠΙΤΡΟΠΗΣ

της 16ης Νοεμβρίου 1984

περί της κατατάξεως εμπορευμάτων στη διάκριση 38.19 Ψ του Κοινού Δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 περί των μέτρων που πρέπει να ληφθούν για την ενιαία εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 3,

Εκτιμώντας:

ότι, για να εξασφαλιστεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπιστούν διατάξεις σχετικές με τη δασμολογική κατάταξη ενός προϊόντος που παρουσιάζεται με τη μορφή λεπτής κόνεως, η οποία αποτελείται από ένα μείγμα οξειδίου του μαγγανίου (MnO) (περίπου 70 %) και από άλλες ουσίες (ιδίως οξείδια του σιδήρου, του πυριτίου και του αργιλίου), και η οποία λαμβάνεται από τον πυρολουσίτη (διοξείδιο του μαγγανίου) με κονιοποίηση του ορυκτού, θερμική αναγωγή αυτού με τη βοήθεια πετρελαίου εξωτερικής καύσεως και νέας κονιοποιήσεως του ληφθέντος προϊόντος·

ότι η κλάση 38.19 του Κοινού Δασμολογίου, το οποίο έχει προσαρτηθεί στον κανονισμό (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (4), περιλαμβάνει, μεταξύ άλλων, τα χημικά προϊόντα και παρασκευάσματα της χημικής βιομηχανίας ή των συναφών βιομηχανιών μη αλλαχού κατονομαζόμενα ή περιλαμβανόμενα·

ότι το εν λόγω προϊόν δεν μπορεί, σύμφωνα με τη σημείωση 1 του κεφαλαίου 25 και τη σημείωση 2 του κεφαλαίου 26, να καταταχθεί ούτε στην κλάση 25.32 ούτε στην κλάση 26.01·

ότι, πέραν του ότι έχει ληφθεί χωρίς καμία χημική διαδικασία που θα είχε σαν σκοπό να απομονώσει το οξείδιο του μαγγανίου, αυτό το προϊόν δεν μπορεί να θεωρηθεί σαν μια αμιγής χημική ένωση και ότι, κατά συνέπεια, επειδή δεν τηρούνται οι διατάξεις της σημείωσης 1 του κεφαλαίου 28, η κλάση 28.22 δεν μπορεί να ληφθεί υπόψη·

ότι, επειδή δεν υπάρχει μια κλάση πιο ειδική, το εν λόγω προϊόν πρέπει, λοιπόν, να θεωρηθεί σαν «ένα χημικό προϊόν ή παρασκεύασμα της χημικής βιομηχανίας ή των συναφών βιομηχανιών μη αλλαχού κατονομαζόμενο ή περιλαμβανόμενο» της κλάσης 38.19· ότι μέσα σ' αυτή την κλάση πρέπει να επιλεγεί η διάκριση 38.19 Ψ ·

ότι οι διατάξεις που προβλέπονται στον παρόντα κανονισμό είναι σύμφωνες με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το προϊόν που παρουσιάζεται με τη μορφή λεπτής κόνεως, η οποία αποτελείται από ένα μείγμα οξειδίου του μαγγανίου (MnO) (περίπου 70 %) και από άλλες ουσίες (ιδίως οξείδια του σιδήρου, του πυριτίου και του αργιλίου), και η οποία λαμβάνεται από τον πυρολουσίτη (διοξείδιο του μαγγανίου) με κονιοποίηση του ορυκτού, θερμική αναγωγή αυτού με τη βοήθεια πετρελαίου εξωτερικής καύσεως και νέα κονιοποίηση του ληφθέντος προϊόντος, κατατάσσεται στο Κοινό Δασμολόγιο στη διάκριση:

38.19 Χημικά προϊόντα και παρασκευάσματα της χημικής βιομηχανίας ή των συναφών βιομηχανιών (συμπεριλαμβανομένων και των αποτελουμένων εκ μειγμάτων φυσικών προϊόντων) μη αλλαχού κατονομαζόμενα ή περιλαμβανόμενα:

Ψ. Λοιπά.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Νοεμβρίου 1984.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 191 της 19. 7. 1984, σ. 1.

(3) ΕΕ αριθ. L 172 της 22. 7. 1968, σ. 1.

(4) ΕΕ αριθ. L 107 της 19. 4. 1984, σ. 1.